ดอลล์แข็งค่ารับถ้อยแถลง “เยลเลน” หนุนคาดการณ์ขึ้นดบ.
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (2 ธ.ค.) หลังจากนางเจเน็ต เยลเลน ประธานธนาคารกลางสหรัฐ (FED) ได้แสดงความคิดเห็นในเชิงบวกเกี่ยวกับเศรษฐกิจสหรัฐ ซึ่งหนุนคาดการณ์ที่ว่าเฟดจะปรับขึ้นอัตราดอกเบี้ยภายในปีนี้
3 ธ.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.0623 ดอลลาร์สหรัฐ จาก 1.0630 ดอลลาร์สหรัฐ ขณะที่เงินปอนด์ลดลงที่ 1.4942 ดอลลาร์สหรัฐ จากระดับ 1.5079 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 123.14 เยน จาก 122.87 เยน และลดลงเมื่อเทียบกับฟรังก์สวิสที่ระดับ 1.0185 ฟรังก์ จาก 1.0278 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7303 ดอลลาร์สหรัฐ จากระดับ 0.7329 ดอลลาร์
ดอลลาร์ปรับตัวแข็งแกร่ง ขานรับถ้อยแถลงประธานเฟดที่ส่งสัญญาณพร้อมปรับขึ้นอัตราดอกเบี้ยในการประชุมเฟดเดือนนี้ โดยได้กล่าวแสดงความเชื่อมั่นว่าเศรษฐกิจสหรัฐมีแนวโน้มขยายตัวอย่างต่อเนื่อง ขณะที่อัตราการว่างงานลดต่ำลง และอัตราเงินเฟ้อกำลังปรับตัวขึ้นเข้าใกล้ระดับ 2% ซึ่งเป็นเป้าหมายของเฟด
“ข้อมูลทางเศรษฐกิจและการเงินที่เราได้รับมานับตั้งแต่การประชุมในเดือนต.ค. มีความสอดคล้องกับการคาดการณ์ของเราเกี่ยวกับการปรับตัวดีขึ้นอย่างต่อเนื่องของตลาดแรงงาน” นางเยลเลนกล่าว “การฟื้นตัวอย่างต่อเนื่องของตลาดแรงงานได้ช่วยเพิ่มความเชื่อมั่นว่าอัตราเงินเฟ้อจะกลับสู่ระดับเป้าหมาย 2% ในระยะกลาง”
นอกจากนี้ ดอลลาร์ยังได้รับแรงหนุนจากข้อมูลแรงงานล่าสุดที่ออกมาสดใส โดยผลการสำรวจของออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้น 217,000 ตำแหน่งในเดือนพ.ย. ซึ่งสูงที่สุดในรอบ 5 เดือน และสูงกว่าที่นักวิเคราะห์คาดการณ์ไว้ที่ 192,000 ตำแหน่ง
ขณะเดียวกัน ADP ยังได้ทบทวนปรับเพิ่มตัวเลขการจ้างงานในเดือนต.ค.เป็นเพิ่มขึ้น 196,000 ตำแหน่ง จากเดิมที่รายงานว่าเพิ่มขึ้น 182,000 ตำแหน่ง ภาคบริการมีการจ้างงานเพิ่มขึ้น 204,000 ตำแหน่งในเดือนพ.ย. ซึ่งเป็นระดับสูงสุดนับตั้งแต่เดือนมิ.ย. และเพิ่มขึ้นจากเดือนต.ค.ซึ่งอยู่ที่ระดับ 174,000 ตำแหน่ง
ทั้งนี้ นักลงทุนต่างจะจับตาดูผลการประชุมนโยบายการเงินของธนาคารกลางยุโรป (ECB) ในวันนี้ ท่ามกลางกระแสคาดการณ์ที่ว่า ECB จะประกาศมาตรการผ่อนคลายทางการเงินเพิ่มเติมในการประชุมครั้งนี้ เพื่อกระตุ้นเศรษฐกิจของภูมิภาค ซึ่งมีแนวโน้มจะถ่วงยูโรให้อ่อนค่าลงเมื่อเทียบดอลลาร์สหรัฐ